|  |  |
| --- | --- |
|  Referat fra møde i Udvalget for plantesorter og udsæd (UPU) 3. maj 2018 |  |

# Deltagere

Ole Olsen (OOL, formand), Claus Bech (CB), Lasse Skovlund Bech (LSB), Birte Boelt (BB), Asbjørn Børsting (AB), Gerhard Deneken (GDE), Nils Elmegaard (NEM), Birger Eriksen (BE), Anne Esther Fabricius (AEF), Anders Lund (AL), Anders Mondrup (AM), Jon Birger Pedersen (JBP) og Simon von Siebenthal (SVS).

Fra LFST deltog Kristine Riskær (KRRI), Kristine Bech Klindt (KBK), Maria Boye Simonsen (MBS) og Merete Buus (MEB, referent). Sara Melhedegård Mørch (SMM) deltog under pkt. 4 og Lars Landbo (LBO) under pkt. 3 f).

# Afbud

Lars Bonde Eriksen, Jens Holstborg, Thor Gunnar Kofoed og Kim Bonde Petersen.

| Dagsorden for mødet |
| --- |
| 1. | Meddelelser1. Landbrugsstyrelsen
2. TystofteFonden
3. Medlemmerne
 |  |
| 2. | Diverse plantenyhedsbeskyttelse og sortsafprøvning:1. Orientering om arbejdet i EU og CPVO
2. Brexit, herunder ændring af sortslistebekendtgørelsen
3. Update om patenter og EU’s sortslovgivning
4. Værdiafprøvning af økologiske sorter
 | Bilag til pkt. 2. d) |
| 3. | Diverse certificering og handel:1. Orientering om arbejdet i EU og OECD
2. Orientering om planlagte bekendtgørelsesændringer
3. Orientering om møde i Arbejdsgruppen om certificering 24. april 2018
4. Eventuelle behov for ændring af normer for ukrudtsindhold i frø og såsæd
5. Hvad skal og kan sortslisten og EU’s fælles sortsliste rumme af oplysninger?
6. Screening af udsæd af majs og raps fra andre EU-lande samt importer fra tredjelande af majs, raps og lucerne for tilstedeværelse af ikke-godkendte GMO’er
 | Bilag til pkt. 3.d) |
| 4.  | Eksport og dansk skadegørerstatus  |  |
| 5. | Eventuelt |  |

# Meddelelser

**1. a) LBST**

Formanden bød velkommen til de nye medlemmer af udvalget. Forretningsorden og medlemsliste offentliggøres, så snart de sidste detaljer er faldet på plads. Udvalget ønskede ikke at vælge en næstformand.

**1. b) TystofteFonden (TF)**

GDE orienterede om at forårsanmeldelserne til sortsafprøvning er på niveau med sidste år. Der afholdes markkontrollørmøder 2. og 3. maj. Vårsædsstatistikken er sendt ud. Og der er snart styr på alle anmeldelser til avlskontrollen, selvom der pt. er 800 på fejllisten, så statistik over anmeldelserne kan sendes ud.

Arbejdet med en løsning omkring kontroldyrkning af bederoer er på vej og der vil være et bilag klar til næste UPU møde.

**1. c) Medlemmerne**

SVS og AL sagde, at de ser spændende muligheder i den kommende Økologiforordning i forhold til handel med heterogent materiale og gruppecertificering.

JBP sagde, at det har været et sent forår i fht. såning, og der er sket et markant skift i afgrødevalg mod mere vårsæd, bl.a. pga. af det våde efterår. Der er sået mindre end 400.000 ha vinterhvede og mere end 700.000 ha vårsæd (kilde: LBST statistik).

AB supplerede med, at ændringen gør, at der er meget fokus på maltbyg og det nok kan være en langsigtet tendens i retning af mere vårsæd. Erhvervet arbejder med de handelspolitiske rammer for maltbyg og her spiller den høje grad af certificeret såsæd i Danmark en ikke uvæsentlig rolle.

**2. Diverse plantenyhedsbeskyttelse og sortsafprøvning**

**2. a) Orientering om arbejdet i EU og CPVO**

KRBA orienterede om møde i CPVO den 21.-22. marts.

Der er truffet afgørelse i den første sag CPVO har haft om tvangslicens vedrørende en solbærsort. Kravene for tvangslicens er, at ansøgeren kan godtgøre, at det er i offentlighedens interesse og at der er et behov for at forsyne markedet. I den konkrete sag kunne ansøgeren ikke dokumentere dette. Der blev derfor ikke givet tvangslicens i sagen.

I 2017 er der modtaget 3.422 ansøgninger. Det er en stigning i forhold til de sidste par år. Der er stadig flest ansøgninger på prydplanter, men der ses også en stigning i ansøgninger på frugtplanter. Ca. 80 % af ansøgningerne kommer fra EU (primært NL, FR, DE) og ca. 20 % fra 3.-lande (primært USA og Schweitz). Der er givet 2.865 beskyttelser. Samlet antal aktive beskyttelser er tæt på 26.000. I 2017 ses en stigning i opgivelser. CPVO vurderer, at det primært skyldes prisstigningen, der trådte i kraft i 2017.

CPVO har et overskud i 2017 på 1,37 mio. €, til forskel fra 2016, hvor der var et underskud på ca. 2 mio. €. CPVO har haft udgifter for 14,9 mio. € og indtægter for 16,2 mio. €. Den frie reserve er på 0,17 mio. € (se nedenstående graf fra mødedokumenterne).

Graph 1 - Free reserve



I budgettet for 2019 forventer CPVO en væsentlig stigning i udgifterne til betaling af afprøvningssteder. Det skyldes, at CPVO har modtaget mange ansøgninger sidst i 2017, og betalingen af afprøvningsstederne sker dermed først i 2019.

Det drøftes stadig, hvor mange ansatte CPVO bør have. KOM siger 43. CPVO siger 45. Der kører et pilotprojekt i KOM omkring selvfinansierende organisationer. Når projektet er afsluttet, vil der også blive truffet beslutning vedrørende CPVO.

Guidelines og Explanatory Note vedrørende sortsnavne skal ændres. Explanatory Note bliver udstedt umiddelbart, men Guidelines kan først ændres, når den bagvedliggende forordning er ændret. KOM og CPVO arbejder videre med det.

TystofteFondens akkreditering og udvidelse blev godkendt. NB! TystofteFonden havde på mødet ikke fået officiel besked fra CPVO.

CPVO arbejder på et nyt IT-system til håndtering af ansøgninger. Medlemsstater og afprøvningssteder vil blive involveret nærmere på et senere tidspunkt.

Der er ikke noget nyt vedrørende Brexit. KOM henviser til deres hjemmeside for Task Force 50, hvor alle nyheder bliver lagt ud.

CPVO samarbejder med EPO. Efter ønske fra TGK fremlagde styrelsen de spørgsmål og bemærkninger, som TGK forud for mødet havde sendt rundt til alle UPU-medlemmer. Hertil bemærkede CPVO at de ville tage kommentarerne og spørgsmålene til efterretning og vil drøfte nogle af dem med EPO på deres næstkommende møde.

CPVO har droppet muligheden for at betale for flere år på forskud, da det ikke var interessant for erhvervet. I stedet arbejder de nu på en model, hvor CPVO kan debitere ansøgers bank direkte. Formålet er primært at lette CPVOs administration.

CPVO har anmodet KOM om at ændre forordningen, så beskyttelsen for asparges. "wood crops" og blomsterløg er 30 år i stedet for 25 år. Kort før mødet sendte KOM deres bemærkninger, hvorefter de har behov for en del flere oplysninger. CPVO vil arbejde videre med at fremskaffe de oplysninger.

Næste møde er i Sofia den 19. september. Dagen efter vil CPVO afholde et seminar for at promovere PVP-systemet i Bulgarien.

**2. b) Brexit, herunder ændring af sortslistebekendtgørelsen**

KRRI orienterede om status på Brexit. Der er ikke noget nyt udover overgangsperioden, der udløber 31. december 2020. Bekendtgørelsen er nu ændret og offentliggjort, så sorter på UK sortsliste kan optages uden en dansk værdiafprøvning indtil udløbet af overgangsperioden.

AM roste LBST for indsatsen med at ændre sortslistebekendtgørelsen og at overgangsperioden kom med. NL og FR har gjort noget lignende. BE sagde, at UK laver en tilsvarende ordning for EU sorter, som ikke er på deres nationale liste, men kun i en meget kort periode fra maj til oktober i år. [UK pressemeddelelse udsendes med referatet]

KRRI sagde, at dette nok er den første egentlige Brexitsag, som vi har. Det er et eksempel på et rigtig godt samarbejde, hvor vi har ageret hurtigt på de nye udfordringer som følge af Brexit. Vi hører i det hele taget gerne om udvalgets og virksomhedernes analyser og bekymringer i forhold til Brexit.

GDE sagde, at der ligger et anmeldelsesskema på hjemmesiden, men TF har endnu ikke modtaget anmeldelser efter den ændrede bekendtgørelse.

**2. c) Update om patenter og EU’s sortslovgivning**

BE gav en up date omkring patenter og planteforædling og gennemgik historikken siden tomat og broccolisagen [Slides udsendes med referatet]. På trods af nytolkning af nogle af EPO konventionens bestemmelser ser udviklingen bekymrende ud i forhold til forædlernes råderum.

AB sagde, at de fleste forædlere i EU er på linie med danske forædlere i fht. disse spørgsmål. Det kan blive en større sag for EU Parlamentet og medlemsstaterne (MS).

**2. d) Værdiafprøvning af økologiske sorter**

GDE fremlagde bilaget, som er en form for pilot i forhold til en ny model for økologisk værdiafprøvning til almindelig sortsoptagelse. BE hilste det velkomment, da den tidligere model var urimeligt dyr. Der kunne være en bekymring i forhold til en nemmere adgang til EU-listen, men fremtidige sorter skal måles overfor de godkendte økologiske sorter, så det burde ikke være et problem. SES-afprøvningen sker fortsat på konventionel vis, da det udelukkende går på sortens fænotype. OOL konkluderede, at der er tale om en væsentlig forbedring til en fornuftig pris.

**3. Diverse certificering**

**3. a) Orientering om arbejdet i EU og OECD**

EU:

Referat fra seneste SCoPAFF møde 19. april er sendt til udvalget. Det blev aftalt, at MEB sender bilag om brug af almindelige artsnavne til AEF og CB til kommentering inden Kommissionens (KOM) høringsfrist 15. maj.

MEB referede fra KOM’s arbejdsgruppemøde om populationer (heterogent materiale) den 20. april. [årsrapporten udsendes med referatet].

På mødet blev følgende udfordringer identificeret:

* Identifikation af populationer
* Beskrivelse af populationer
* Adskillelse af populationer
* Kan kun bekræfte at der er tale om en population af en given art.

Forslag til kontrol:

* Sporbarhed og procescertificering er mulige grundelementer
* Anmeldelse og forædlerens logbog kan checkes
* Kontroldyrkning giver ingen mening

Mulige justeringer til forsøget/permanente regler til videre overvejelse:

* Mulighed for brug af ”lukket kredsløb”
* Region of production
* Mulighed for udvikling og selektion i pop’s

MEB sagde, at enheden EU & Erhverv, som arbejder med økologi i LBST, har igangsat en dialoggruppe under Det økologiske Fødevareråd om implementering af den kommende økologiforordning, herunder heterogent materiale og økologiske sorter.

Første møde i dialoggruppen var 1. maj med deltagelse af SEGES, Økologisk Landsforening og Landbrug & Fødevarer. SVS sagde, at Frøavlerne også er meget interesserede i dette arbejde og de muligheder det giver.

OECD:

MEB fremhævede udvalgte punkter fra agendaerne til dette års OECD møde om frø, som finder sted i slutningen af juni [Agenda til årsmødet sendes ud med referatet].

**3. b) Orientering om planlagte bekendtgørelsesændringer**

MEB sagde, at LBST planlægger/analyserer ændringer i forhold til anmeldelser fra lande uden for EU (både af nye sorter og arealer til avlskontrol), ligestilling af Brasilien og Moldova, autorisation af prøvetagere samt frister for anmeldelser til kontroldyrkning og avlskontrol. Hvis muligt vil ændringerne træde i kraft 1. januar 2019.

**3. c) Orientering om møde i Arbejdsgruppen om certificering 26. oktober 2017**

GDE orienterede om et godt møde i arbejdsgruppen. Referatet vil blive lagt på LBST’s hjemmeside, når det foreligger:

[Arbejdsgruppen om certificering af frø og sædekorn - Landbrugsstyrelsen](http://lbst.dk/virksomheder/froe-og-korn/udvalg/arbejdsgruppen-om-certificering-af-froe-og-saedekorn/)

TF overvejer, at tage temaer op for at sikre en større involvering af virksomhederne i møderne. Det er aftalt, at virksomhederne sender beskrivelse af deres proces i forbindelse med brug af lønarbejde. Det skal bruges som grundlag for en beskrivelse i vejledningen.

**3. d) Eventuelle behov for ændring af normer for ukrudtsindhold i frø og sædekorn**

MEB gennemgik bilaget og supplerede med, at LBST har bestilt en rapport om udbredelse af ager-rævehale og andre ukrudtsgræsser i Danmark i relation til produktion af frø og sædekorn. På gårsdagens markkontrollørmøde nævnte flere konsulenter også problemstillingen med græsukrudt i fht. normerne.

JBP sagde, at det ikke er et nyt problem, men der er en stigende tendens i forhold til resistent ukrudt. Der mangler datagrundlag i fht. at vurdere problemets omfang i certificeret frø og sædekorn. Det er en vigtig parameter, hvis vi skal fastholde det høje certificeringsniveau i DK.

BE sagde, at et udtræk fra Eurofinns tyder på, at det ikke er udsæden, der er problemet. I mere end 3.000 partier, var der kun fundet 6 frø af de småfrøede problemarter. BE pegede på mejetærskere, som en mulig forureningskilde i forbindelse med spredning af ukrudtsarterne. BE foreslog, at TF analyserer de data, som virksomhederne indsender i forbindelse med certificering.

AM og LSB bekræftede, at deres græsfrøvirksomheder arbejder med en o-tolerance for agerrævehale, da det er et stort problem, som på sigt kan true den danske græsfrødyrkning. UK har store problemer med resistent agerrævehale, og det er et begyndende problem i DK.

Dansk Frø er indstillet på en 0-telerance. LBST sagde, at der i givet fald vil være tale om overimplementering i fht. EU normen. AM sagde, at det kan være svært at løfte den til KOM, da MS har meget forskellige holdninger og problemer.

Punktet drøftes igen, når data fra TF og analyse fra AU foreligger.

**3. e) Hvad skal og kan sortslisten og EU’s fælles sortsliste rumme af oplysninger**

KRRI nævnte, at i forbindelse med temadagen om NBT blev det nævnt, at man evt. kunne oplyse hvilken forædlingsmetode, der var anvendt i forbindelse med sortslisteoptagelse. Der vil næppe være proportionalitet, da ikke alle områder vil være omfattet, herunder fx prydplanter, der ikke er på nogen sortsliste, da de ikke er indeholdt i et fødevareforsyningselement.

AB mente, at det kunne rejse nogle handelstekniske problemer, da vi er meget afhængige af samhandel. AB var i stedet tilhænger af, at der er en generel accept af hvilke harmoniserede metoder, der må anvendes.

**3. f) Screening af udsæd af majs og raps fra andre EU-lande samt importer fra tredjelande af majs, raps og lucerne for tilstedeværelse af ikke-godkendte GMO’er**

Kontrol

MEB orienterede om styrelsens risikovurdering og planlagte kontrol af tilstedeværelse af ikke-godkendte GMO’er i 2018. Der er planlagt 15 administrative kontroller i forbindelse med anmeldelse af import af majs, raps og lucerne, samt 50 prøveudtagninger ved fysiske kontroller af importer af majs, raps og lucerne, samt screening af frø af majs og raps fra andre EU-medlemsstater, handel med dansk udviklede prydplanter og enkelte kontroller af akvariefisk.

Vejledning

LBO oplyste om, at man overvejede at udarbejde en vejledning til importører af frø og vegetativt formeringsmateriale (af landbrugsplanter) om, hvad de kan gøre for at mindske risikoen for, at der utilsigtet er blandet ikke-godkendt, genetisk modificeret materiale i det importerede frø eller vegetative formeringsmateriale. LBST overvejede ligeledes at udarbejde en tilsvarende vejledning for importører og producenter af prydplanter. LBST spurgte, om der var behov for sådanne vejledninger og – i givet fald – om der var nogle medlemmer, som ville gennemgå og kommentere LBSTs udkast til vejledninger.

Flere medlemmer mente, at de pågældende vejledninger kunne være nyttige og påpegede, at der også var behov for fælles EU-retningslinjer. Anders Mondrup og Anne Fabricius meldte sig til at kommentere udkastet til vejledning om henholdsvis landbrugsplanter og prydplanter.

Debatmøde

MBS orienterede kort fra debatmøde med etisk råd og det norske bioteknologirådet: Hvordan får vi et bæredygtigt landbrug i fremtiden – kan det lykkes uden GMO?

Mødet startede med præsentationer om verdens udfordringer i forhold til fødevareproduktion, teknisk gennemgang af metoder og forbrugerpræferencer. Herefter var der oplæg fra etikere som konkluderede, at spørgsmålet om GMO/ikke-GMO er et spørgsmål om værdier og natursyn og opfattelsen af begrebet naturlighed og det løses ikke ved en diskussion baseret på naturvidenskab. Det norske reguleringsforslag med regulering inddelt i tre niveauer efter ”sværhedsgrad” af genetisk ændring blev præsenteret. Der var en del diskussion, særligt om mærkning, og til slut håndsoprækning på spørgsmålet om der skal findes MLO-resistent hvede fremkommet ved NBT på markedet om 10 år og om det skal være mærket. Svaret var fra salen var ja til produktet og nej til mærkning.

**4. Eksport og dansk skadegørerstatus**

Planter har i 2018 givet AU til opgave at give skadegørerstatus på 150 skadegørere med relevans for dansk eksport af frø. Frøerhvervet har tidligere givet udtryk for, at mangelfuld eller manglende data om en række skadegørere giver udfordringer med dansk eksport af frø. Frøerhvervet er forud for bestilling af opgaven blevet anmodet om at give input til hvilke skadegørere, der skulle opgøres status for. Planter supplerer AUs analyse (primært litteraturstudier af offentligt tilgængeligt materiale) med kontroldata og data fra prøver fra Fødevarestyrelsens laboratorium i Ringsted for derved at få så præcis en status som muligt. Derudover får Ghita Cortsen, SEGES, mulighed for at supplere med evt. tilføjelser fra hendes erfaringer ved SEGES.

Da en stor del af prøvedata fra laboratoriet udspringer af rekvirerede prøver, kræver udlevering af data om disse en samtykkeerklæring fra de pågældende virksomheder. I henvendelsen til frøerhvervet om samtykke, opfordres virksomhederne også til at dele egne data af relevans for udfærdigelse af statusserne med LBST. Når det er på plads vil Planter indhente de sidste data fra laboratoriet og få statusserne gjort færdige, således at hjemmeside og diverse internationale databaser om skadegørere, kan blive ajourført.

Der var ros til LBST’s håndtering af sagen med den afholdte møderække hos de relevante virksomheder. LBST blev opfordret til at inddrage virksomhedernes eksperter som supplement til AU og SEGES. SMM sagde, at virksomhederne som nævnt var blevet opfordret til at sende supplerende data i forbindelse med samtykkeerklæringerne, men at der også er en tidsmæssig faktor, hvor LBST ønsker at opdatere listen så hurtigt så muligt af hensyn til eksporten.

**5. Eventuelt**

Næste møde er 15. november kl 10-14 på TystofteFonden.

KRRI foreslog at tage temaer op på UPU møderne, som fx dagens punkt om patenter. Fx:

* Digital dataudveksling
* DNA profiler
* Økologiforordningen
* IMSOC platform for kontroldata
* Brexit
* Kontraktavl/løndyrkning
* Cannabis
* Heterogent materiale.

Det blev aftalt, at næste tema bliver den kommende økologiforordning med input fra LBST, AL og SVS.